Na podlagi 12. in 13. člena v zvezi z 4., 9. in 56. členom Zakona o društvih (Ur. l. RS, štev. 64/2011 – UPB2 in 21/18 ZNOrg) je Ribiška družina Cerknica skladno z 24. členom Statuta Ribiške družine Cerknica na zboru članov, dne 12. 6. 2021 sprejela sklep o spremembi in dopolnitvah temeljnega akta društva ter v prečiščenem besedilu sprejela naslednji

**STATUT**

**RIBIŠKE DRUŽINE CERKNICA**

I. SPLOŠNE DOLOČBE, IME IN SEDEŽ

1. člen

Ribiška družina Cerknica (v nadaljevanju: RD) je samostojno, prostovoljno in nepridobitno združenje fizičnih oseb, ki deluje na podlagi Zakona o društvih (Ur. l. RS štev. 64/2011 – ZDru-1) in Zakona o sladkovodnem ribištvu (Ur. l. RS štev. 61/2006 – ZSRib) in so se združile zaradi varstva in gojitve rib, ribolova, upravljanja cerkniškega ribiškega okoliša, zaradi varovanja voda kot dela naravnega človekovega okolja ter športno rekreativne dejavnosti.

RD je društvo s sklenjeno koncesijsko pogodbo po 55. členu ZSRib za cerkniški ribiški okoliš in deluje v javnem interesu na podlagi določila ZSRib.

Namen delovanja RD ni pridobivanje dobička. Presežek prihodkov nad odhodki od ribiškega upravljanja in drugih prihodkov bo namenila za uresničevanje svojega namena in ciljev.

2. člen

Ime RD je: Ribiška družina Cerknica.

Sedež družine je v Cerknici, Notranjska cesta 56.

3. člen

RD ima svoj žig, znak in prapor.

Prapor ima na prvi strani znak družine na drugi strani je znak Ribiške zveze Slovenije. V žigu je podoba znaka družine. V spodnjem delu znaka je ščuka v vodi, nad vodo so tri smreke in kraška jama. V zgornjem delu znaka je na traku napis RD Cerknica. Nad znakom v žigu je napis Ribiška družina, pod znakom pa je napis Cerknica.

Na znaku v obliki grba je ščuka na svetlomodri podlagi. V ozadju je na svetlozeleni podlagi kraška jama, ob njej smreka, ter napis RD Cerknica na rumenem traku.

4. člen

RD je pravna oseba zasebnega prava vpisana v register društev pri Upravni enoti Cerknica. RD zastopa njen predsednik, katerega osebne podatke iz sedme alineje prvega odstavka 18. člena ZDru-1 se predloži Upravni enoti Cerknica.

5. člen

Delovanje RD je javno.

Zaradi doseganja skupnih ciljev, usklajevanja ribiške politike v širšem prostoru ribiškega območja in zaradi boljše organiziranosti je družina skladno z Zakonom o sladkovodnem ribištvu samovoljno združena v Zvezo ribiških družin Ljubljana in Ribiško zvezo Slovenije. Z istim namenom se družina povezuje in sodeluje z ustreznimi organizacijami in društvi, ki delujejo na področju varstva narave, vodnega gospodarstva, telesne kulture in rekreacije ter turizma.

6. člen

Ribe v odprtih vodah so kot sestavni del živalskega sveta v človekovem okolju javna dobrina, ulovljene ribe pa postanejo last uplenitelja. Družina določi s splošnim aktom pogoje, pod katerimi postane ulovljena riba last ribiča, ki jo je uplenil.

7. člen

RD lahko pridobi in ima nepremično premoženje ter druga sredstva za uresničevanje svojih ciljev in nalog, s katerimi razpolaga v skladu z zakonom in tem statutom.

Premično premoženje se lahko odtuji le po sklepu upravnega odbora, nepremično premoženje pa se lahko kupi ali odtuji le na podlagi sklepa občnega zbora.

 II. NAMEN IN CILJI DELOVANJA

8. člen

Namen RD je prostovoljno združevanje državljanov zaradi

* upravljanja cerkniškega ribiškega okoliša,
* reševanje ribjega življa in rakov iz presihajočih območji v sušnem obdobju,
* varovanja voda ter vodnih in obvodnih sistemov kot dela naravnega okolja in
* izvajanja ribolova.

RD ima naslednje cilje:

* upravljanje s cerkniškim ribiškim okolišem,
* prizadevanje za strokovno raven dela,
* vzpodbujanje članov za stalno strokovno izpopolnjevanje,
* sodelovanje z domačimi in tujimi strokovnjaki s področja delovanja RD,
* sodelovanje z Zavodom za ribištvo Slovenije in drugimi organizacijami

institucijami, ki se strokovno ali znanstveno ukvarjajo s sladkovodnim ribolovom in varovanjem okolja,

* organiziranje športnega in turističnega ribolova vključno s tekmovanji,
* sodelovanje pri oblikovanju razvoja sladkovodnega ribištva v Sloveniji.

9. člen

Namen in cilje uresničuje RD z izvajanjem naslednjih nalog:

* izdela mnenje k osnutku načrta ribiškega upravljanja v ribiškem območju (člen 11/4 ZSRib),
* izdela mnenje k osnutku ribiško gojitvenega načrta za ribiški okoliš (člen 12/3 ZSRib),
* poribljava z ribami iz sonaravne gojitve in iz ribogojnice skladno s sprejetimi ribiško gojitvenimi načrti,
* upravlja ribogojne objekte in izvaja odlove rib v gojitvene namene,
* investicijska in vzdrževalna vlaganja v objekte in prostore za delovanje RD Cerknica
* organizira ribočuvajsko službo,
* določa pogoje za izvajanje ribolovne pravice članom RD,
* članom drugih RD in zamejskih ribiških klubov ter domačim in tujim turistom,
* izvaja ukrepe iz 20. člena ZSRib v primeru pogina rib,
* vodi evidence potrebne za ribiški kataster (člen 51/2 ZSRib) in društvene evidence, - organizira strokovno usposabljanje članov in ribiških pripravnikov,
* zaposluje strokovne delavce za delo na področju društvene dejavnosti, ribogojstva
* druga dela pri upravljanju ribiškega okoliša,
* prireja ribiška tekmovanja, družabna srečanja in druge društvene prireditve,
* sodeluje z inšpekcijskimi organi, predstavniki lokalne oblasti in podjetji zaradi zaščite voda pred onesnaževanjem.

10. člen

Društvo lahko v okviru pridobitne dejavnosti opravlja naslednje dejavnosti v skladu s Standardno klasifikacijo dejavnosti - SKD 2008:

 49.392 Obratovanje žičnic

Od tega obratovanje žičnic, vlečnic,

 55.203 Oddajanje zasebnih sob gostom

 55.204 Planinski domovi in mladinska prenočišča

Od tega oddajanje sob ali ležišč za krajši čas v nastanitvenih obratih odprtega tipa, ki imajo omejen obseg ponudbe

 55.209 Druge nastanitve za krajši čas

Od tega oddajanje apartmaja oziroma počitniške hiše, druge nastanitve za krajši čas (minimalne dodatne storitve) dajanje mobilnih in počitniških hišic v najem za krajši čas

 55.300 Dejavnost kampov,taborov

Od tega oddajanje prostora za šotore, prikolice, avtodome ali podobne premične objekte v najem za krajši čas dejavnost počitniških taborov, oddajanje šotorišč

 56.104 Začasni gostinski obrati

 56.102 Okrepčevalnice in podobni obrati

 56.210 Priložnostna priprava jedi

 55.100 Dejavnosti hotelov in podobnih nastanitvenih obratov

Od tega dajanje nastanitvenih zmogljivosti v najem za krajši čas

 03.120 Sladkovodno ribištvo

Od tega: organiziranje in izvedba tekem v kastingu ali v sladkovodnem ribolovu

 03.220 Gojenje sladkovodnih organizmov

Od tega pridobivanje in vzreja iker in mladic sladkovodnih rib, rakov, školjk, obratovanje sladkovodnih ribogojnic

 56.300 Strežba pijač

 68.200 Oddajanje in obratovanje lastnih ali najetih nepremičnin

 79.900 Rezervacije in druge s potovanji povezane dejavnosti

Od tega:

* prodaja ribolovnih dovolilnic,
* nudenje turističnih informacij o Cerkniškem jezeru z okolico,
* dejavnost turističnega vodenja ljubiteljev
* turistična promocija Cerkniškega jezera

 77.290 Dajanje drugih izdelkov za široko rabo v najem in zakup

Od tega oddajanje klopi miz in opreme

 93.299 Druge nerazvrščene dejavnosti za prosti čas

Od tega: prirejanje veselic in ribiških družabnih prireditev, tekmovanj

 93.190 Druge športne dejavnosti

 Od tega: organizacija in sodelovanje na različnih športnih tekmovanjih.

Pridobitne dejavnosti ribiška družina opravlja pod pogoji, ki jih za opravljanje dejavnosti predpisuje zakon in le v obsegu, potrebnem za uresničevanje namena in ciljev društva oziroma nepridobitne dejavnosti. Pridobitna dejavnost je povezana z nameni in cilji društva, če lahko neposredno pripomore k uresničevanju namen in ciljev društva, pri čemer doprinos ni izključno v zagotavljanju prihodkov društva.

III. ČLANSTVO

11. člen

Član RD je lahko vsak državljan Republike Slovenije ali državljan držav Evropske unije ter tujec s stalnim bivališčem v R Sloveniji ob enakih pogojih in na enak način, ki je določen v tem statutu. Članstvo v RD je prostovoljno.

Novim članom RD se ne zaračunava pristopnine.

RD ima naslednje člane:

• redne člane,

• častne člane,

• častnega predsednika,

• člane – študente,

• mladoletne člane in

• pridružene člane.

12. člen

Polnoletna oseba, ki se prvič včlani v RD ima status pripravnika, ki traja najmanj eno leto.

Pripravnik mora izvršiti naloge po programu in opraviti izpit za ribiča pri Ribiški zvezi Slovenije. Iz upravičenih razlogov se pripravniku lahko pripravništvo podaljša za eno leto. Stroške opravljanja izpita za ribiča nosi kandidat sam.

Če pripravnik ne izvaja del po programu, ne pristopi k izpitu ali je pri izpitu neuspešen, mu članstvo preneha.

V času pripravništva lahko ribiški pripravnik izvaja ribolov le v spremstvu mentorja, ki mu ga določi RD ali drugega člana te RD, ki ima opravljen ribiški izpit.

Član, ki prestopa iz mladoletnega članstva v rednega, sme uveljavljati že opravljeno pripravniško dobo, če je bil v RD včlanjen neprekinjeno vsaj tri leta.

Osebi, ki je opravila ribiški izpit v drugi državi, se ta izpit ne prizna kot opravljen ribiški izpit v Republiki Sloveniji. Izjema velja za osebo, ki je izpit opravila v državi Evropske unije, ki recipročno priznava veljavnost ribiškega izpita, opravljenega v Republiki Sloveniji. V takšnem primeru mora kandidat pred izpitno komisijo Ribiške zveze Slovenije opraviti še dopolnilni izpit iz poznavanja ribiške zakonodaje Republike Slovenije in sicer iz vsebin, ki se nanašajo na normativno pravno ureditev sladkovodnega ribištva in izvajanje ribolova z etiko. Kandidat nosi vse stroške opravljanja dopolnilnega izpita.

13. člen

Redni člani imajo naslednje pravice in dolžnost:

 a/ pravice:

- da volijo in so voljeni v organe RD in njene zveze,

- da sodelujejo pri delu in odločajo v organih RD,

- da se udeležujejo srečanj, prireditev in tekmovanj, ki jih organizira RD,

- da sodelujejo pri izdelavi programa RD in so seznanjeni z njenim upravljanjem

ribiškega okoliša ter finančnim poslovanjem,

- da lovijo ribe pod pogoji, ki jih določi RD,

- da nosijo ribiški znak in odlikovanja,

- da najmanj 30 članov lahko zahteva razrešitev kateregakoli organa RD.

b/ dolžnosti:

* da spoštujejo statut, druge akte in sklepe organov RD,
* da aktivno sodelujejo na delovnih akcijah in pri drugih nalogah družine po tem statutu in po sklepih organov družine ter s svojim delom prispevajo k uresničevanju ciljev in nalog RD. Delovno obvezni so vsi polnoletni člani do izpolnjenega 65. leta starosti. Vseh delovnih obveznosti so oproščeni invalidi 1. in 2. kategorije, polovične (opravljajo lahko lažja dela) pa invalidi 3. in 4. kategorije skladno z ustreznim potrdilom izdanim s strani Zavoda za pokojninsko in invalidsko zavarovanje,
* da redno plačujejo članarino RD in njenih zvez, nadomestila za neopravljene delovne ure in druge prispevke, ki jih določi UO. Invalidi 3. in 4. kategorije plačujejo neopravljene ure v polovični vrednosti,
* da opravijo izpit za ribiča,
* da izvajajo ribolovno pravico skladno z zakonom in z določili RD,
* da se izobražujejo in usposabljajo,
* da dajejo RD informacije skladno s pristopno izjavo,
* da varujejo ugled RD.

14. člen

Kandidat za člana zaprosi za članstvo z obrazcem 'vloga za sprejem v članstvo', v katerem navede identifikacijske podatke (ime, priimek, datum in kraj rojstva, naslov stalnega bivališča, davčno številko, podatke o dosedanjem članstvu in datum morebitno opravljenega ribiškega izpita) ter podpiše izjavo, da sme RD uporabljati te podatke za svojo evidenco in za potrebe zvez ali združenj, v katere je RD včlanjena ali jih je ustanovila.

15. člen

O sprejemu v redno članstvo odloča upravni odbor RD na svojih rednih sejah predvidoma enkrat letno za vse člane in sicer v mesecu decembru in januarju. Članstvo se lahko odkloni tistim osebam, ki so bile kaznovane zaradi kaznivega dejanja na nepogojno kazen več kot 6 mesecev, ali zaradi kaznivega dejanja nezakonitega ribolova, pa obsodba še ni izbrisana (člen 103 Kazenskega zakonika RS) ali so bile izključene iz iste ali druge RD zaradi disciplinskega prekrška, pa od izključitve še ni minilo 5 let.

Član, ki ni poravnal obveznosti za tekoče leto v predpisanem roku in je bil izbrisan iz evidence članstva izgubi pravico do ponovne včlanitve v RD za obdobje naslednjih dveh let. Po preteku dveh let se lahko ponovno pisno zaprosi za članstvo v RD. Pred ponovnim pristopom v članstvo je poleg članarine potrebno poravnati tudi znesek neopravljenih obveznih delovnih ur za obdobje dveh let do RD, nastale pred izstopom iz družine.

Tudi v primeru, ko član plačuje samo članarino, se mu letna ribolovna dovolilnica ne izda do poravnave dolga do RD iz preteklih obdobij. O odklonitvi je kandidata potrebno pisno obvestiti v roku 30 dni od obravnave njegove pristopne izjave z navedbo bistvenih razlogov.

Zoper zavrnitev se lahko kandidat pritoži v 30 dneh od prejema obvestila na zbor članov RD. Enako pritožbo lahko kandidat vloži, če ne dobi obvestila v treh mesecih od obravnave njegove pristopne izjave na UO.

16. člen

Častni član ali častni predsednik RD je lahko oseba iz 1. odstavka 11. člena tega statuta.

Naziv častnega člana ali častnega predsednika podeljuje občni zbor na predlog upravnega odbora. Častni član ali častni predsednik je oproščen vseh članarin in prispevkov za ribolovno pravico.

17. člen

Član – študent je član, za čas od 18. leta do dopolnjenega 25. leta starosti, če lahko pisno dokaže, da v tem obdobju redno študira.

Član – študent mora imeti člansko izkaznico, ki velja za rednega člana. Ima enake pravice in dolžnosti kot redni člani razen na finančnem področju. Finančne obveznosti člana – študenta določi UO na svojih rednih sejah.

18. člen

Mladoletni član je oseba do dopolnjenega 18. leta.

Če se v društvo včlani mladoletna oseba do dopolnjenega sedmega leta starosti, podpiše pristopno izjavo njen zakoniti zastopnik. Za osebo od sedmega do dopolnjenega 15. leta starosti, pa mora zakoniti zastopnik podati pisno soglasje.

Mladoletni član sme ribolovne pravice izvajati samo v spremstvu mentorja ali člana RD z opravljenim ribiškim izpitom.

Po dopolnitvi 15. let starosti sme mladoletni član opraviti ribiški izpit, če je pred tem bil najmanj tri leta nepretrgoma član RD Cerknica. Mladoletni član do dopolnjenega 15. leta nima pravice glasovanja in biti izvoljen, od 15. do 18. leta ima mladoletni član pravico voliti, nima pa pravice biti izvoljen za funkcionarja ali v organe RD.

Mladoletni člani imajo naslednje pravice:

* udeleževati se občnih zborov in družinskih posvetov ter na njih dajati konstruktivne predloge, pobude, prošnje in pritožbe;
* udeleževati se občnih zborov, družinskih posvetov in drugih družinskih prireditev; loviti ribe v dodeljenih revirjih pod pogoji, ki jih določi družina;
* nositi ribiški znak in ribiška odlikovanja;
* varovati ugled družine.

Mladoletni člani imajo naslednje dolžnosti:

* plačevati v določenem roku vpisnino, članarino za družino in njene zveze in druge dogovorjene prispevke ter se obvezno naročiti na glasilo Ribič ter plačevati zanj naročnino;
* aktivno sodelovati na delovnih akcijah, dežurstvih in pri drugih nalogah družine po tem statutu in po sklepih organov družine ter sodelovati v družinskih sekcijah;
* izvajati ribolov po zakonskih predpisih, pravilnikih in sklepih družine in njenih zvez. Po dopolnitvi 15 let starosti sme mladoletni član opraviti ribiški izpit, če je pred tem bil najmanj tri leta nepretrgoma član RD.

Mladoletnemu članu lahko preneha članstvo v družini pod istimi pogoji, kot rednemu članu.

19. člen

Pridruženi član ima enake pravice in dolžnosti kot redni član. Finančne obveznosti so razen prispevkov do zvez enake kot za redne člane RD.

20. člen

Članstvo v RD preneha z ustrezno spremembo statusa, ki je posledica:

• neplačila osnovnih obveznosti v prvem mesecu tekočega leta,

• izstopa,

• črtanja iz članstva,

• smrti, izključitve

• prenehanja delovanja RD.

Član izstopi iz RD s pisno izjavo ali z nepravočasnim podaljšanjem članarine za naslednje ribolovno leto.

Člana se črta (razporedi med tiste, ki so odstopili), če ne poravna članskih obveznosti v roku, ki ga določi UO, ali če ne opravi ribiškega izpita v roku iz 12. člena tega statuta. O izključitvi odloča disciplinska komisija s sklepom izdanim skladno s Pravilnikom o disciplinski in odškodninski odgovornosti.

 IV. UPRAVLJANJE RD

21. člen

RD upravljajo organi RD:

 zbor članov (v nadaljevanju: ZČ), predsednik RD, upravni odbor (v nadaljevanju: UO), disciplinski tožilec in disciplinska komisija ter nadzorni odbor (v nadaljevanju: NO). Funkcije v UO, v disciplinski komisiji, tožilca ali v NO se izključujejo. Mandatna doba organov RD je 4 leta.

Zbor članov

22. člen

Zbor članov je najvišji organ RD, ki ga sestavljajo vsi člani. Mladoletne člane zastopajo njihovi zakoniti zastopniki.

Vsi organi RD in njihovi funkcionarji so za svoje delo odgovorni zboru članov. Redne seje zbora članov sklicuje UO enkrat letno, najkasneje v 90-tih dneh po izteku koledarskega leta.

Izredni zbor članov skliče UO po lastni presoji, na pobudo NO ali na pobudo 1/5 članov RD iz 1. odstavka tega člena. Pobuda mora biti pisna in obrazložena, če jo vložijo člani pa od vseh podpisana. UO mora sklicati izredni zbor članov najkasneje v 30 dneh po vložitvi pobude. Če tega ne stori UO, ga skliče pobudnik (pobudniki). Odločanje na izrednem zboru članov ni možno, če na njem ni predsednika UO. Za redni in izredni zbor članov veljajo enaka pravila o vabljenju, sklepčnosti, glasovanju, delovnem predsedstvu ter možnosti sklica v več delih.

V primeru izrednih razmer ali da niso izpolnjeni vsi pogoji za izvedbo občnega zbora, se lahko občni zbor izvede dopisno, z navadno pošto, elektronsko pošto, sms glasovanjem ali z anketnim glasovanjem z mobilno tehnologijo. Upošteva se uradni prejem v roku 14 dni po sklicu dopisnega občnega zbora. Sklepi morajo biti že v naprej oblikovani z možnostjo glasovanja ZA, PROTI in SE VZDRŽIM.

Podrobnejša določila o delu zbora članov lahko ureja Poslovnik o delu zbora članov.

23. člen

O sklicu zbora članov morajo biti člani obveščeni skupaj z dnevnim redom 14 dni pred sejo zbora.

Zbor članov se lahko skliče tudi v več delih – po pododborih ali tudi po revirjih.

Zbor članov je sklepčen, če je prisotna več kot polovica članov. Če zbor ni sklepčen se zasedanje odloži za 30 minut, nato pa veljavno odloča, če:

* se ugotovi, da so bili vabljeni vsi člani,
* je prisotnih najmanj 30 članov oz. najmanj 10 članov, kadar so sklicani delni zbori.

Zbor članov sprejema sklepe z večino navzočih članov, statut in spremembe statuta pa z dvotretjinsko večino navzočih članov. Glasovanje je praviloma javno, če se člani ne odločijo za tajno glasovanje. Volitve organov RD so tajne.

24. člen

Naloge in pristojnosti zbora članov so:

* sklepa o dnevnem redu,
* sprejema in spreminja statut RD,
* sprejema program dela in finančni načrt,
* sprejema letno finančno poročilo in poročilo o delovanju RD,
* voli in razrešuje predsednika RD, člane upravnega odbora, disciplinskega tožilca, člane disciplinske komisije ter člane nadzornega odbora,
* na predlog upravnega odbora odloča o vključevanju, povezovanju in sodelovanju z drugimi organizacijami,
* podeljuje naziv častnega člana in častnega predsednika,
* sprejema načrte investicij,
* sklepa o prenehanju RD,
* odloča o drugih zadevah, ki jih predlagajo organi ali člani RD v skladu z namenom in cilji RD
* sprejema spremembo naslova sedeža ribiške družine

O delu občnega zbora se piše zapisnik, ki ga podpišejo predsednik delovnega predsedstva, overovatelja zapisnika in zapisnikar.

Posamezni člani upravnega odbora

Upravni odbor je izvršilni organ članov in opravlja organizacijska, strokovna tehnična in administrativna dela, kadrovanje ter vodi RD med dvema zasedanjema zbora članov po programu in sklepih, sprejetih na zboru članov. Za svoje delo je upravni odbor odgovoren občnemu zboru. Upravni odbor šteje 9 članov. Sestavljajo ga predsednik, namestnik predsednika, gospodar, tajnik, blagajnik in štirje drugi člani. Upravni odbor se sestaja po potrebni, vendar najmanj šestkrat na leto.

25. člen

 (predsednik RD)

(1) Predsednik RD zastopa, vodi in predstavlja RD.

(2) Predsednika RD voli Zbor članov. Predsednik RD je predsednik Upravnega odbora ter odredbodajalec za finančno in materialno poslovanje RD. Kadar je Predsednik odsoten ali zadržan, ga nadomešča namestnik predsednika. V primeru smrti ali odstopa predsednika prevzame njegovo funkcijo, do izvolitve novega predsednika, namestnik predsednika.

(3) Predsednik RD je odgovoren za delovanje in zakonito poslovanje RD v skladu s Statutom in pravnim redom. Za svoje delo in delo upravnega odbora je odgovoren

Upravnemu odboru in Zboru članov.

(4) Predsednik RD je dolžan zadržati sklep posameznega organa RD, če meni, da je v nasprotju z veljavnim pravnim redom oziroma v nasprotju z akti RD. O zadržanju obvesti v roku 8 dni organ, ki ga je sprejel, ter predsednika Nadzornega odbora.

26. člen

(namestnik predsednika RD)

(1) Namestnik predsednika v odsotnosti predsednika ali na njegovo zahtevo poleg svojih nalog, ki jih opravlja kot član upravnega odbora, opravlja še določene naloge predsednika in je registriran za podpisovanje finančnih listin. Za svoje delo je odgovoren predsedniku, upravnemu odboru in zboru članov.

27. člen

(gospodar RD)

(1) Gospodar skrbi za pripravo in izvajanje ribiško gojitvenega načrta in letnega programa ribiškega upravljanja. Opravljen mora imeti strokovni izpit za gospodarja v RD. Za svoje delo je odgovoren predsedniku, upravnemu odboru in zboru članov.

(3) Naloge gospodarja so predvsem:

- priprava letnega programa ribiškega upravljanja in poročanje o njegovem izvajanju,

- organiziranje odlovne ekipe izvajalcev elektro ribolova

- organiziranje, usklajevanje in spremljanje delovnih akcij v RD

- priprava poročil in drugih evidenc o odlovih, vlaganjih in smukanjih rib

- sodelovanje v organih območnih združenj pri načrtovanju upravljanja z vodnim življem

- sodelovanje v pripravah novih ribiško gojitvenih načrtov

- opravljanje drugih nalog po navodilih predsednika in drugih organov RD

28. člen

(tajnik RD)

(1) Tajnik skrbi za strokovno tehnično in administrativno delo ter za koordinacijo med organi RD. Za svoje delo je odgovoren predsedniku, upravnemu odboru in zboru članov.

(2) Naloge tajnika so predvsem:

- vodenje evidence o članih, pripravnikih in izdanih čuvajskih izkaznicah

- opravljanje administrativnih in tehničnih nalog v zvezi s sklicevanjem organov RD

- vodenje zapisnikov na vseh sejah organov RD, razen na sejah nadzornega odbora

- priprava letnih in drugih statističnih poročil skupaj s posameznimi člani upravnega odbora

- vodenje evidence o prejeti in oddani pošti

- opravljanje drugih nalog po navodilih predsednika in organov RD

29. člen

(blagajnik RD)

(1) Blagajnik vodi finančno in materialno poslovanje RD, zlasti pa:

- vodi evidenco prejetih in oddanih računov

- vodi ročno blagajno in izdaja blagajniška potrdila

- skrbi za vsakoletno inventuro

- je dolžan prijaviti upravnemu odboru vse kršitelje finančnih obveznosti do RD

- opravlja druge naloge po navodilih predsednika in organov RD

Za svoje delo je odgovoren predsedniku, upravnemu odboru in zboru članov

30. člen

(ostali člani)

Vodja čuvajske službe mora imeti opravljen strokovni izpit za ribiškega čuvaja v RD. Ostali člani upravnega odbora izvajajo posamezne naloge ribiškega upravljanja oziroma naloge v okviru družinskih dejavnosti, za katere so kandidirali in bili izvoljeni ter druge naloge po navodilih predsednika. Za svoje delo so odgovorni predsedniku in upravnemu odboru.

Upravni odbor

31. člen

Naloge UO so:

* imenuje stalne in občasne komisije,
* sklicuje zbor članov,
* skrbi za izvrševanje programa RD,
* pripravi predlog statuta RD in njegovih sprememb,
* sprejema splošne akte (poslovnike, pravilnike...) RD,
* pripravi predloga finančnega plana in plana dela RD,
* pripravi finančno poročilo in poročilo o delu RD,
* pripravi mnenje k osnutku načrta ribiškega upravljanja in mnenje k osnutku ribiško

gojitvenega načrta ter ga posreduje na ribiški kataster,

* skrbi za finančno in materialno poslovanje RD,
* upravlja s premoženjem RD,
* odloča o odškodninskih zahtevkih,
* odloča o sklepanju pogodb za izvajanje del in o višini izplačil za opravljeno delo,
* skrbi za izvajanje gojitveno-čuvajske službe,
* vodi evidenco članstva, vodi statistične podatke in jih posreduje ribiškim
* organizacijam ter ribiškemu katastru in občinam,
* odloča o sprejemu novih članov,
* odloča o pritožbah zoper odločitve disciplinske komisije,
* v primeru ugodnega vodostaja predhodno odpre ribolov, vendar pri tem ne sme kršiti določil zakona,
* v primeru kritičnega vodostaja prepove ribolov do preklica v vseh ribiških revirjih, s katerimi upravlja družina,
* opravlja druga dela s področja dejavnosti RD.

32. člen

UO dela na sejah, ki jih sklicuje in vodi predsednik RD, v njegovi odsotnosti pa član UO, ki ga predsednik pooblasti. UO je sklepčen, če je prisotna polovica članov, odloča pa z večino navzočih članov. Kadar za predlog sklepa glasuje polovica članov, je sprejet sklep, za katerega glasuje predsednik.

UO lahko za izvajanje posameznih nalog imenuje stalne ali občasne odbore in komisije. Njihove naloge, vodjo ter število članov določi UO izmed članov RD.

Disciplinski tožilec in disciplinska komisija

33. člen

Disciplinskega tožilca voli zbor članov ribiške družine za dobo 4 let.

Disciplinski tožilec ima naslednje pravice in dolžnosti:

* na podlagi ovadbe ali lastnega zaznanja opravi poizvedbe zaradi ugotovitve ali je

podan utemeljen sum, da je bil storjen disciplinski prekršek in ugotovitve storilca. V ta namen po potrebi opravi zaslišanja in pridobi še druge dokaze,

* zavrže ovadbo, če na podlagi navedb iz ovadbe ugotovi, da ni bil storjen disciplinski prekršek, oziroma to ugotovi po opravljenih poizvedbah,
* prekine poizvedbe, če storilca ni mogoče ugotoviti in nadaljuje s postopkom, če se storilec kasneje ugotovi,
* vloži pri disciplinski komisiji obtožni predlog, če ugotovi, da je podan utemeljen sum, da je bil disciplinski postopek storjen in če ugotovi storilca ter zastopa obtožni predlog na disciplinski obravnavi,
* obvešča drugostopenjski organ o zavrnitvi ovadbe.

34. člen

Disciplinsko komisijo voli zbor članov ribiške družine za dobo 4 let. Komisijo sestavljajo trije člani in dva namestnika. Izmed sebe izvolijo predsednika.

Komisija se sestaja po potrebi ali na predlog disciplinskega tožilca. Disciplinska komisija odloča v senatu treh članov. Če je kateri od njih zadržan, ga nadomešča namestnik. Odločitve sprejema z večino glasov članov senata.

Disciplinska komisija odloča o disciplinskih kršitvah kot organ prve stopnje. O pritožbah na odločitev disciplinske komisije odloča upravni odbor kot drugostopenjski organ.

35. člen

Disciplinski postopek se vodi po načelih skrajšanega kazenskega postopka in določil navedenih v Pravilniku o disciplinski in odškodninski odgovornosti RD.

36. člen

Disciplinske kršitve so:

* kršitve določb statuta in pravilnikov,
* nevestno izvrševanje sprejetih zadolžitev in funkcij v RD,
* neizpolnjevanje sklepov RD,
* izvajanje športnega ribolova v nasprotju z veljavnimi predpisi.

Disciplinske kazni so:

* opomin,
* prepoved ribolova od enega do treh let,
* izključitev iz članstva.

Podrobnejše določbe o disciplinskem postopku, opredelitev lažjih in težjih kršitev, povrnitev storjene škode, pravice do pritožbe in drugo ureja Pravilnik o disciplinski in odškodninski odgovornosti RD.

Nadzorni odbor

37. člen

NO spremlja delo UO in drugih organov RD ter opravlja nadzor nad finančno materialnim poslovanjem RD. Enkrat letno poroča zboru članov.

NO je sestavljen iz 3 članov. Člani izmed sebe izvolijo predsednika. Člani NO lahko sodelujejo na sejah UO brez pravice odločanja.

NO je sklepčen, če je prisotna večina članov. Veljavno sklepa z večino navzočih članov.

V. FINANČNO IN MATERIALNO POSLOVANJE

38. člen

RD ima nepremično in premično premoženje.

RD pridobiva sredstva za svoje delovanje:

* s članarino,
* iz dejavnosti RD,
* z dopolnilno pridobitno dejavnostjo,
* z darili in volili,
* s prispevki donatorjev in sponzorjev,
* z izterjavo odškodnin.

RD pridobiva sredstva iz dopolnilne pridobitne dejavnosti iz 10. člena tega statuta, lahko pa iz tega naslova pridobi tudi denarna sredstva države ali lokalne skupnosti skladno z razvojno strategijo in sprejetimi akti Ministrstva za kmetijstvo, gozdarstvo in prehrano ter Ministrstva za okolje in prostor.

Presežek prihodkov nad odhodki RD porabi izključno za uresničevanje namena in ciljev iz 8. In 9. člena tega statuta. RD premoženja ne sme deliti med svoje člane.

 39. člen

Finančno in materialno poslovanje vodi RD v skladu z računovodskimi standardi za društva. Za pridobitno dejavnost iz 9. člena tega statuta vodi ločeno knjigovodstvo. Natančnejši način poslovanja se določi s posebnim pravilnikom.

RD ima svoj transakcijski račun.

Letno poročilo mora RD predložiti Agenciji Republike Slovenije za javnopravne evidence in storitve v rokih iz 29. člena ZDru-1.

40. člen

Finančno poslovanje je javno. Vsak član ima pravico vpogleda v knjigovodsko dokumentacijo RD. Nadzor nad finančno materialnim poslovanjem izvaja NO RD.

UO odloči ali bo finančno poslovanje vodila RD sama, ali pa bo to pogodbeno opravljal knjigovodski servis.

41. člen

Nepremično premoženje lahko RD kupi ali proda le na podlagi sklepa zbora članov, premično premoženje pa po sklepu UO RD.

VI. JAVNOST DELA

42.člen

RD zagotavlja javnost svojega dela:

* z objavami na oglasnih deskah v društvenih prostorih,
* z javnostjo sej njenih organov,
* z društvenim glasilom in na svojih spletnih straneh,
* z objavami v glasilu Ribič in na spletnih straneh Ribiške zveze Slovenije,
* z dostavljanjem računovodskih izkazov pristojnemu državnemu organu.

Širšo javnost obvešča RD z objavami v sredstvih javnega obveščanja.

VII. PRENEHANJE RD

43. člen

RD preneha:

* po volji članov s sklepom zbora članov,
* s spojitvijo z drugo RD ali pripojitvijo k drugi RD,
* s stečajem,
* na podlagi sodne odločbe o prepovedi delovanja,
* po zakonu.

Sklep o prenehanju mora vsebovati podatke iz 2. odstavka 38. člena ZDru-1.

V primeru prenehanja RD se vse premoženje po poravnavi obveznosti, prenese na sorodno društvo, ki ima ali pridobi koncesijo za ribiško upravljanje po ZSRib ali na novo ustanovljeno društvo, ki bo prevzelo ribiško upravljanje ribolovnih revirjev na območju delovanja te RD, če tako društvo pridobi koncesijo za ribiško upravljanje po ZSRib ali drugo nevladno organizacijo. Če takega društva ni ali se novo ne ustanovi, se premoženje prenese na Občino Cerknica, ribiško upravljanje pa prevzame Zavod za ribištvo Slovenije. Proračunska sredstva se vrnejo proračunu.

VIII. SPREMEMBE IN DOPOLNITVE STATUTA

 44. člen

Spremembe in dopolnitve statuta sprejme Zbor članov po predlogu, ki ga pripravi UO če:

* je potrebna njegova uskladitev s splošno zakonodajo,
* Statutom RZS,
* po sklepu Zbora članov,
* je to potrebno zaradi izboljšanja delovanja RD.

IX. PREHODNE IN KONČNE DOLOČBE

45. člen

Pravilniki, sprejeti po spremenjenih določilih v dosedanjem statutu, se smiselno uporabljajo do sprejetja novih. UO v enem letu od sprejema tega statuta uskladi vse pravilnike in druge akte RD. Z izdajo odločbe o vpisu sprememb oziroma čistopisa statuta v register društev pri pristojnem organu preneha veljati statut, sprejet na občnem zboru dne 14.6.2020.

 Predsednik RD: Miha Urh

----------------------- (lastnoročni podpis)